Vyf vas wat kitsbank glo wou opblaas | Netwerk24
Vyf vas wat kitsbank glo wou opblaas
17 Februarie 2019 19:00
'n Vuurwapen waarop die polisie beslag gelê het. Foto: SAPD
Vyf mense is Saterdag deur die polisie in Noordwes in hegtenis geneem omdat hulle vermoedelik 'n kitsbank met plofstof wou opblaas.
Ammunisie is in die besit gekry van vyf mans wat vermoedelik 'n kitsbank wou opblaas. Foto: SAPD
Volgens kol. Amanda Funani, polisiewoordvoerder, het die lede van die misdaadintelligensie-eenheid op Brits inligting uit die gemeenskap ontvang oor mense wat beplan het om 'n kitsbank op Marikana op te blaas. Die polisie het toe op vyf verdagtes by 'n vulstasie naby Mooinooi toegeslaan.
"Die mans is tussen 35 en 52 jaar oud. Daar is ook beslag gelê op drie vuurwapens, ammunisie, plofstof en gereedskap wat algemeen gebruik word om by huise in te breek," het Funani gesê.
Die verdagtes is in aanhouding en sal na verwagting Maandag in die landdroshof op Brits verskyn op aanklagte van sameswering om 'n misdaad te pleeg en die besit van onwettige vuurwapens, ammunisie en plofstof.
"Die polisie het vasgestel dat die Ford Ranger-bakkie wat in die verdagtes se besit was in Desember 2018 in Bedfordview, Johannesburg, gekaap is," het Funani gesê.